钦定古今图书集成/明伦汇编/官常典/第088卷 > 郁林王恪
## 钦定古今图书集成/明伦汇编/官常典/第088卷 > 郁林王恪

按《唐书》本传：“郁林王恪，始王长沙，俄进封汉。贞观二
年徙蜀，与越、燕二王同封，不之国，久乃为齐州都督。
帝谓左右曰：‘吾与恪岂不欲常见之，但令早有定分，
使外作藩屏。吾百岁后，庶兄弟无危亡忧’。十年，改王
吴，与魏、齐、蜀、蒋、《越纪》六王同徙封，授安州都督。帝赐
书曰：‘汝惟茂亲，勉思所以藩王室，以义制事，以礼制
心，外之为君臣，内之为父子。今当去膝下，不遗汝珍，
而遗汝以言，其念之哉’！”坐与乳媪子博簺，罢都督，削
封户三百。高宗即位，拜司空、梁州都督。恪善骑射，有
文武才。其母，隋炀帝女，地亲望高，中外所向。帝初以
晋王为太子，又欲立恪，长孙无忌固争。帝曰：“公岂以
非己甥邪？且儿英果类我，若保护舅氏未可知。”无忌
曰：“晋王仁厚，守文之良主。且举棋不定则败，况储位
乎！”帝乃止，故无忌常恶之。永徽中，房遗爱谋反，因遂
诛恪，以绝天下望。临刑呼曰：“社稷有灵！”无忌且族灭。
四子仁、玮、琨、璄并流岭表。显庆五年，追王郁林，为立
庙，改河间王孝恭孙荣为郁林县侯以嗣。神龙初，赠
司空，备礼改葬。